„ Hins vegar er það einstaklega gleðilegt hvað Katrín Jakobsdóttir forsætisráðherra hefur brugðist skjótt og hyggilega við þessum ótíðindum suður úr Afríku og norðan af Akureyri . “ Gígja Dögg Einarsdóttir Namibíumál Samherja eru enn til umfjöllunar við kaffiborð landsmanna að ekki sé minnst á blessaða samfélagsmiðlana . Hvar værum við ef þeirra nyti ekki við ? Af orðræðunni þar að dæma er talsvert í að niðurstaða náist um alla anga þess . Mögulega aldrei . Þess vegna ítrekar Týr óskir sínar frá fyrri viku um að viðeigandi yfirvöld — á Íslandi sem Namibíu — fjalli um málið af fullri alvöru og þunga . Því þó mönnum finnist stundum að kvarnir réttlætisins snúist hægt , þá mala þær ákaflega fínt . Hins vegar er það einstaklega gleðilegt hvað Katrín Jakobsdóttir forsætisráðherra hefur brugðist skjótt og hyggilega við þessum ótíðindum suður úr Afríku og norðan af Akureyri . Í umræðum á Alþingi sagði ráðherra að málið færi í réttan farveg og að ekkert umburðarlyndi væri af hálfu íslenskra stjórnvalda gagnvart lögbrotum , hvort sem um brot á lögum um mútugreiðslur , á lögum um peningaþvætti eða á lögum um skattsvik og skattundanskot væri að ræða : „ Af minni hálfu er það algjörlega ljóst , og ég tala fyrir hönd ríkisstjórnarinnar allrar í þessu máli : Lögbrot verða ekki liðin . Það verður sömuleiðis farið yfir lagarammann , hvort einhverjar ástæður séu til úrbóta . “ Þetta var ákaflega skýrt og skorinort hjá forsætisráðherra , sem þar talaði af alvöru , skynsemi og myndugleika , sem fleiri mættu temja sér . Það er ámátlegt að fylgjast með þeirri pópúlísku sýndarmennsku , sem svo mörgum virðist orðin töm , líkt og hneykslanin sé dyggð og að í krafti hennar megi leggja hvað sem er til , hvort sem það nú tengist málinu , samrýmist stjórnarskrá eða góðri lýðræðisvenju . Helst jafnvel ekki , því skefjaleysið er ávísun á athygli , sem er einmitt það sem pópúlistarnir sækjast eftir . Forsætisráðherra gerði þó meira en að mæla góð orð á Alþingi , því á eftir kom áætlun um aðgerðir : Auka gagnsæi í rekstri stærri óskráðra fyrirtækja og stórra sjávarútvegsfyrirtækja ; stuðla að úttekt og úrbótum á fiskveiðum á alþjóðavettvangi ; ljúka endurskoðun á skilgreiningu á tengdum aðilum vegna þaks á aflaheimildum fyrir áramót ; tryggja viðbótarfjárveitingar til skattrannsókna ; reisa auknar varnir gegn hagsmunaárekstrum og mútubrotum ; veita viðbrögð erlendis . Þetta er allt til árangurs líklegt og flest löngu tímabært . Týr er skoðanadálkur sem birtist í Viðskiptablaðinu . Áskrifendur geta nálgast blaðið undir Tölublöð , aðrir geta skráð sig í áskrift hér .